Kotikissan käytös voi poiketa todella paljon isäntäväen odotuksista. Kissan omistaja ei välttämättä tajua, että syy kissan ei-toivottuun käytökseen voi johtua hänestä itsestään. Eläintenkouluttaja näkee jo ensisilmäyksellä, aiheuttaako kissan ympäristö vääränlaista käytöstä.

Mistä on kyse? Yleisin ongelma kissan käytöksessä on tarpeiden tekeminen vääriin paikkoihin

Voi olla, että hiekkalaatikko ei kelpaa kissalle, jos se on äänekkään pesukoneen vieressä

Kissan vessa saattaa olla liian vilkkaalla väylällä

Vessoja pitää sijoittaa eri puolille asuntoa

Asunnon kolmiulotteisuus on kissalle tärkeää (kiipeily- ja tähystyspaikat)

Pyydystysviettiä voi tyydyttää leluilla ja kätkemällä ruokaa

Kissa voi olla yhdellä hetkellä kiltti ja ihana, ja toisella hetkellä ihan mahdoton. Tämän tietää jokainen kissanomistaja.

Pahoihin vaikeuksiin kissansa kanssa joutuneet voivat saada asiantuntija-apua eläintenkouluttajalta.

– Suurin osa ei tiedä, että kissaakin pystyy kouluttamaan, toteaa eläintenkouluttaja Miira Hellsten.

Jotkut kissat hyökkäilevät ihmisiä kohtaan tai perheen toista kissaa kohtaan. Parhaillaan Hellstenillä on työn alla kissa, joka naukuu jatkuvasti, varsinkin öisin.

Hellsten painottaa, että eläinten kouluttajana hän kouluttaa ihmisiä kouluttamaan eläimiään.

– Ensin selvitetään kissan hyvinvointi kokonaisuudessaan. Huonon käytöksen taustalla voi olla mikä tahansa syy.

Vessa väärässä paikassa

Eniten Hellsten saa yhteydenottoja sen takia, että kissa tekee tarpeensa vääriin paikkoihin. Hellstenin mukaan moni luulee, että tähän ei löydy ratkaisua.

Suurin osa ei tiedä, että kissaakin pystyy kouluttamaan. eläinkouluttaja Miira Hellsten

Vääränlaisen merkkailun syynä voi olla stressi. Stressi taas voi juontua mistä vaan. Vessa saattaa olla väärässä paikassa, tai vessan materiaali voi olla väärä.

– Jos kissa ei tee tarpeitaan laatikkoon, syitä voi olla monia. Vessalaatikon vieressä saattaa olla kovaääninen pesukone. Perheen koira tai toinen kissa voi kyttäillä laatikkoa. Vessa voi myös olla liian vilkkaalla väylällä, Hellsten luettelee.

Vessoja voi olla liian vähän. Hellsten muistuttaa, että vessoja pitää olla kissojen lukumäärä plus yksi ylimääräinen.

– Vessoja pitää sijoittaa eri puolille asuntoa, niin että kissoilla on useita eri väyliä mennä vessaan.

Kissalla pitää olla virikkeitä

Koti on hyvä sisustaa kissan tarpeisiin sopivaksi. Kissa hahmottaa asunnon erilailla kuin ihminen. Tämän takia asunnossa pitää ottaa kissan tarpeet huomioon.

– Asunto pitää tehdä kissalle viihtyisäksi ja kolmiulotteiseksi. Kissa tarvitsee kiipeilypaikkoja ja tähystyspaikkoja huoneiston ylälaitoihin. Kissan pitää päästä kiipeilemään ja omaan rauhaan, kertoo eläintenkouluttaja Miira Hellsten.

Kissa tarvitsee edelleen metsästettävää noin kymmenen kertaa päivässä. eläinkouluttaja Miira Hellsten

Hellstenin mukaan kissan ei-toivottu käytös voi johtua usein siitä, että kissa on yksinkertaisesti tylsistynyt.

– Kissan geeneissä on pyydystysvietti. Se tarvitsee edelleen metsästettävää noin kymmenen kertaa päivässä.

Ruokakin voidaan antaa virikkeistämällä eikä niin, että se tarjoillaan koko ajan ruokakuppiin.

– Itse ruokin omat kissani niin, että ne kaivelevat ruokaansa kolmesta eri alustasta. Myös virikeleluja on nykyään niin monenlaisia ja niitä pystyy tekemään itsekin.

Kissa viihtyy paremmin, kun sillä on tekemistä. Leluton asunto ei ole hyvä vaihtoehto kissalle.